- Այս շուկան մենք գործարկել ենք մեկ տարի ուշացումով, քանի որ միության ներսում շատ սուր քննարկումներ էին ընթանում։ Անչափ դժվար էր համաձայնության գալ։ Անցյալ տարի մեզ հաջողվեց համաձայնեցնել բոլոր դիրքորոշումները։ Հանձնաժողովի մակարդակով մենք ընդհանուր դեղագործական շուկա ձևավորող մոտ 25 նորմատիվային ակտ ենք ընդունել։ Այն ենթադրում է դեղերի գրանցման, արտադրության, շրջանառության միասնական կարգ, միմյանց ստանդարտների ընդունում։ Այս առումով շատ կարևոր է էլեկտրոնային ինտեգրված համակարգի ներդրումը, որը թույլ է տալիս դեղամիջոցները գրանցել նոր օրենքների համաձայն։ Գրանցումն իրականացվում է ազգային մարմինների, առողջապահության նախարարությունների և դրանց կից՝ հավատարմագրված կազմակերպությունների կողմից։ Նրանց կողմից դեղերի լիցենզավորումից հետո վերջիններս կարող են ազատ տեղաշարժվել ԵԱՏՄ ամբողջ տարածքում։ Այս համակարգը սկսել է աշխատել օգոստոսից։ Այդ պահի դրությամբ, նոր վերազգային կանոնների համաձայն Ղազախստանում գրանցվել էր վեց դեղամիջոց, Բելառուսում՝ երկու։ Մենք սպասում ենք, որ մնացած երկրներն էլ կմիանան հանձնաժողովում գործող մեր ինտեգրված տեղեկատվական համակարգին։ Աստիճանաբար այդ ենթակառուցվածքը կսկսի ընդկայնվել, և այս ոլորտում մեր պլաններն ամբողջությամբ կիրագործենք 2026թ-ից։ Մինչ այդ, ազգային օրենսդրության համաձայն գրանցված դեղամիջոցները կշրջանառվեն միության բոլոր երկրներում։ Իսկ արդեն 2026թ․-ից միութենական շուկայում կարող են շրջանառվել միայն այն դեղամիջոցները, որոնք գրանցվել են համաձայն ԵԱՏՄ ստանդարտների և պահանջների։